Veronai busztragédia: bojkottra szólítanak fel az áldozatok hozzátartozói
A gyászoló családok szerint a busztársaság, a Pizolit Kft. felelős a tragédiáért, mert egy alvászavarral küszködő sofőrt osztottak be egy hosszú, éjszakai vezetést is magába foglaló útra.
A buszt működtető társaság bojkottjára szólítanak fel nyílt levelükben a veronai katasztrófa áldozatainak hozzátartozói, aki szerint egyértelműen a Pizolit Kft. felelős a tragédiáért.

A Bors múlt héten megírta, hogy alvási apnoe szindrómával kezelték azt sofőrt, aki a veronai balesetben érintett buszt vezette. Ezt megerősítette a járművet üzemeltető társaság vezetője, Czakó Tibor, aki szerint a sofőrnek szakorvosi és üzemorvosi engedélye is volt. Volt egy készüléke, amit magával kellett vinni, ez segítette a szabályos éjszakai légzésben, hogy kellően kipihent legyen – tette hozzá.

Az áldozatok hozzátartozói szerint végzetes hiba volt, hogy egy hosszú, éjszakai vezetést is magában foglaló útra engedtek el egy másfél éve alvászavarral küzdő sofőrt, akit 2016-ben ráadásul hónapokra eltiltottak a vezetéstől, de az illetékes orvos valamiért mégis visszaengedte a volán mögé.

Czakó Tibor a Pizolit Kft. vezetője tudott a sofőr betegségéről valamint a kezeléseiről, és tartott egy esetleges munkaügyi pertől, erre hivatkozva nem mentette fel a munkavégzés alól. Ráadásul feltette egy olyan járatra, amelyik a leghosszabb útra indult, a legveszélyesebb úton, a legnagyobb buszával, gyerekekkel a háta mögött, 24 órás vezetéssel, éjjel-nappali menetben – fogalmaztak a nyílt levelükben, amelyben az is benne van: 2016-ban négy olyan buszbaleset volt Magyarországon, ahol a sofőr alvási apnoe zavarban szenvedett, és elaludt a volán mögött.

A Pizolit Kft. busztársaság a mai napig változatlanul működik, a szakhatóságok nem nyilatkoznak – jegyezték meg a hozzátartozók, akik hozzátették: „Nekünk nem volt lehetőségünk, dönteni. Nem közölték velünk, hogy egy beteg ember vezeti a járművet”.

Egyértelműen kijelentették, hogy „a busztársaság az első számú és legnagyobb felelős. A buszért és a sofőrért is ők felelnek. A jog szerint a busztársaságnak objektív felelőssége van a veszélyes üzem során előfordult eseményért”.

A levélben hivatkoztak Czakó Tibor nyilatkozatára, amit a Mokkában adott. Ott is elismerte, hogy tudott a sofőr betegségéről, az átmeneti eltiltásáról, és tisztában volt azzal: munkatársa csak úgy képes biztonságban hazahozni az utasait, ha a készülék segítségével "kialudta magát".

Ezzel szemben úgy indították el a buszt, hogy egész éjjeli vezetés mellett másnap reggel értek volna Magyarországra, tehát gyakorlatilag elvették a sofőrtől azt a lehetőséget, hogy ki tudja pihenni magát. Váltótársa volt ugyan, de ez a szoros menetrend csak teljesen egészséges vezetők között lehetett volna tartható.

A baleset idején, 23 óra körül is vezetett a sofőr, és éjjel még ugyanúgy vezetnie kellett volna, váltva a kollégáját, tehát semmilyen körülmények között nem volt lehetősége kipihennie magát. Vagyis nem lett volna szabad őt ilyen hosszú útra beosztani – vonták le a következtetést.

A hozzátartozók kérnek mindenkit, aki a következő időszakban buszt szeretne bérelni, vagy buszra szeretné tenni gyermekét, szeretteit: vállaljanak szolidaritást, és Czakó Tibor felelős magatartásának eljöveteléig, felelősségének felvállalásáig, a rendezésben vállalt szerepének tisztázásáig, a Pizolit Kft. járműveire ne szálljanak fel, ne rendeljenek tőlük járatot, a megrendelt utakat pedig lehetőség szerint mondják le.

Czakó Tibor a hétfői Mokkában a levélre úgy reagált: a gyászoló szülők nevében szerinte  ̋egy meghatározott érdekcsoport nyilatkozik, kelt hangulatot ̋.
alvási apnoé Pizolit kft. veronai busztragédia bojkott alvászavar